'Kokkedoor'-man in Kaap ná staptog van 1 645 km | Netwerk24
'Kokkedoor'-man in Kaap ná staptog van 1 645 km
Deur Ané van Zyl 16 Mei 2019 05:52
Leroux van Vuuren (50), 'n voormalige finalis in die TV-program Kokkedoor, het Woensdag in Kaapstad aangekom ná 'n staptog van 38 dae oor 1 645 km van Gauteng af.
"Ek kan nie in woorde beskryf hoe ek nou voel nie," sê Van Vuuren.
Van Vuuren met sy stootwaentjie wat hy "Barbara" gedoop het. Dié het 'n groot gedeelte van die reis meegemaak.Foto: Adrian de Kock
Van Vuuren het op Facebook vertel dat vriende hom Dinsdagaand bederf het en sy voete en lyf masseer en behandel het.Foto: Adrian de Kock
"Baie dankie aan elke Suid-Afrikaner wat my deur die reis gehelp het. Die ondervinding het my lewe verander. Ek is 'n splinternuwe Leroux."
Van Vuuren het van Vanderbijlpark tot in Tygerberg geloop – 'n afstand van meer as 1 645 km. Hy het die pad gestap in plakkies wat spesiaal vir hom van herwinbare materiaal gemaak is. Dit het 38 dae geduur.
Van Vuuren het die staptog aangepak om geld in te samel vir die slagoffers van die treurspel vroeër vanjaar by Hoërskool Driehoek in Gauteng.
Lees meer hier: 'Kokkedoor'-bekende stap vir Driehoek-leerlinge
Clarissa van Zyl, hoofmeisie van dié skool, was daar toe Van Vuuren sy reis voltooi het. Van Vuuren het haar en al die ander wat by die reis betrokke was, bedank.